SA’ner sterf in Aus na weerlig hom trefDirk Kotze ŉ Suid-Afrikaner wat jare gelede na Australië geïmmigreer het, is dood nadat hy op ŉ gholfbaan in Brisbane deur weerlig getref is. Dirk Kotze (56), oorspronklik van Sasolburg in die Vrystaat, is Donderdagoggend in ŉ hospitaal in Brisbane dood nadat hy amper drie weke gelede deur weerlig getref is. Die voorval het op 12 Maart by die Wantima-gholfbaan in Brendale plaasgevind. ŉ Skarefinansieringsblad is na die voorval op die been gebring om met die hospitaalonkoste te help. Die familie het intussen in ŉ verklaring op die betrokke blad hul dank uitgespreek vir almal se ondersteuning. Volgens die familie was Kotze deur geliefdes omring toe hy oorlede is. “Die trauma wat deur die voorval en die daaropvolgende hartstilstand opgedoen is, was te beduidend vir sy liggaam om te herstel. Sy familie put groot vertroosting in die wete dat hy nou vrede het en onderhou word deur sy groot geloof in God met die wete van sy eindbestemming.” Kotze word oorleef deur sy vrou, Hannelé, dogter, Dané, en seuns Tiaan en Duan. “Die hele familie betuig weereens hul uiterste dankbaarheid aan die lede van die gemeenskap en medici wat onvermoeid gewerk het om sy lewe te red en aan almal in die gemeenskap reg oor die wêreld wat liefde, ondersteuning en gebede gestuur het. “Dirk was ’n man wat bekend was daarvoor dat hy ’n groot persoonlikheid gehad het. Sy geloof in God en liefde vir mense het hom gedefinieer – hy sou nie huiwer om sy eie lewe tot stilstand te bring om iemand anders in nood te help nie. Sy lewe het baie ander geraak en hy sal nie gou vergeet word nie.” Volgens die familie sal die geld wat met die skarefinansieringsveldtog ingesamel is, gebruik word om die mediese onkoste te dek en sy dogter se skoolfonds te betaal.